section_heading: <center> Velika nagrada Bahreina</center>
paragraph_text: Prvi pokušaj starta nije uspio jer je se Sergio Pérez zaustavio pored staze tijekom probnog kruga. Red Bullov bolid otkazao je suradnju, a ostali vozači su upućeni u novi formacijski krug, dok je Meksikanac u međuvremenu uspio pokrenuti svoj bolid te se uputio na start iz boksa. Drugi pokušaj starta bio je uspješan, ali utrkivanje ponovno nije potrajalo dugo. Max Verstappen je sačuvao poziciju ispred Lewisa Hamiltona, a Charles Leclerc je nakon nekoliko zavoja preuzeo treće mjesto od Valtterija Bottasa. Na samom začelju poretka Nikita Mazepin izgubio je kontrolu nad svojim Haasom po izlasku iz zavoja broj 3, izletio sa staze i uzrokovao izlazak sigurnosnog automobila na stazu. Bio je to debi za novi Aston Martinov safety car u jednoj utrci Formule 1. Lando Norris je prije toga uspio proći ispred momčadskog kolege Daniela Ricciarda, a dvije pozicije izgubio je Carlos Sainz. Novog vozača Ferrarija prošli su Fernando Alonso i Lance Stroll. Kimi Räikkönen i Esteban Ocon zaradili su po tri pozicije u toj prvoj polovici kruga, a Sebastian Vettel čak šest nakon starta sa samog začelja.